Diari Oficial de la Generalitat Valenciana


Sumari del DOGV 4874, del 02-11-2004 (2004/10306)

RESOLUCIÓ de 6 d'octubre de 2004, del director general de Gestió del Medi Natural de la Conselleria de Territori i Habitatge, per què s'ordena la part dispositiva de les declaracions d'impacte ambiental.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4874

Data del DOGV
:   02-11-2004

Secció del DOGV
:   V. ALTRES ANUNCIS - E) MEDI AMBIENT

Número del document
:   2004/10859


Data del document
:   06-10-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Borriana
    * impacte ambiental

RESOLUCIÓ de 6 d'octubre de 2004, del director general de Gestió del Medi Natural de la Conselleria de Territori i Habitatge, per què s'ordena la part dispositiva de les declaracions d'impacte ambiental. [2004/M10684]
  
Els articles 4.3 i 22 del Reial Decret Legislatiu 1302/1986, de 28 de juny, d'Avaluació d'Impacte Ambiental i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana, d'Impacte Ambiental, i del seu Reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponent als expedients 329/02-AIA, 257/01-AIA, 117/02-AIA, 135/03-AIA i 591/00-AIA, que segons el Reglament aprovat per Decret 162/1990 estableix l'obligatorietat de publicar-les.
  
València, 6 d'octubre de 2004.- El director general de Gestió del Medi Natural: Fco. Javier Gómez Martín.
  
Declaració d'impacte ambiental
  
Expedient: 329/02-AIA
  
Títol: Homologació modificativa del Pla General de Burriana en sòls contigus a la ronda de circumval·lació
  
Promotor: Ajuntament de Burriana
  
Autoritat substantiva: Ajuntament de Burriana
  
Objecte: Reclassificació del sòl contigu a la ronda de circumval·lació de sòl no urbanitzable a urbanitzable industrial i residencial
  
Localització: Terme municipal de Burriana (Castelló)
  
Descripció del projecte
  
1. Descripció de les característiques més rellevants de l'actuació prevista
  
L'objecte del projecte és la reclassificació de 552.922 m2 de sòl no urbanitzable, compresos entre la ronda de circumval·lació i el nucli urbà, amb la creació de dos sectors:
  
- Sector (SUNP)\*NPI-5, de sòl urbanitzable industrial, amb una superfície de 425.344 m2.
  
- Sector SUPOR-1, de sòl urbanitzable residencial, amb una superfície de 125.877 m2.
  
Així mateix, s'integra dins de la present homologació, el sòl urbanitzable programat residencial (SUPPRR-1), que actualment es desenvolupa.
  
La qualificació detallada del sòl, que resulta de l'ordenació efectuada per mitjà del pla parcial, del sector industrial (SUNP)\*NPI-5, és la següent:
  
1. Parcel·les industrials: 220.491 m2
  
2. Vials i aparcament: 115.641 m2
  
3. Zones verdes: 80.649 m2
  
La qualificació detallada del sòl, que resulta de l'ordenació efectuada per mitjà del pla parcial, del sector residencial SUPOR-1, és la següent:
  
- Parcel·les residencials: 56.380 m2
  
- Vials i aparcament: 32.239 m2
  
- Zones verdes: 37.258 m2
  
Tramitació administrativa
  
1. Informació pública
  
En data 3 de setembre de 2002 l'Ajuntament de Burriana va remetre el document tècnic i l'estudi d'impacte ambiental (EIA) corresponents a l'homologació modificativa del Pla General de Burriana.
  
L'estudi d'impacte ambiental, com a part integrant de l'homologació modificativa del Pla General de Burriana, ha sigut sotmés a informació pública per mitjà d'un anunci publicat en el DOGV núm. 4177, de data 28 de gener de 2002, sense que s'hi haja presentat cap al·legació de caràcter ambiental.
  
Informes sectorials
  
- De l'informe rebut del Servei Territorial de Castelló en data 27 de maig de 2003 podem destacar el següent:
  
«A la vista del que s'ha exposat es conclou que la zona no presenta valors ambientals rellevants que suposen un limitant de consideració per a l'execució del projecte. L'elevat grau d'antropització, dóna lloc al fet que, segons el parer d'aquests Serveis Tècnics, l'actuació resulte viable des de l'òptica ambiental, sempre que a més de les mesures de prevenció i correcció proposades en la documentació (que es valoren com a bones), es tinga en compte la integració paisatgística de l'obra, i amb aquest fi es recomana l'aïllament visual de les zones, (especialment les industrials), que causen afeccions visuals de consideració. Es consideraria molt encertat el tractament de la separació entre circumval·lació i nucli urbà per mitjà del disseny d'un bulevard amb espècies arbòries de gran port».
  
Consideracions ambientals
  
1. Elements ambientals que poden veure's afectats de forma important per l'actuació
  
La zona que es pretén reclassificar està ocupada quasi totalment per cultius de cítrics i espècies herbàcies de marcat caràcter nitròfil. La fauna, a causa de la seua proximitat al nucli urbà, fa que quasi no trobem animals i que aquests siguen de grups molt comuns.
  
2. Identificació, descripció i valoració dels impactes més rellevants
  
Els impactes més rellevants seran els derivats de l'ocupació del terreny, els moviments de terres, obres i abocadors en la fase de construcció, com també la creació de camins que provocaran una modificació de la topografia de la zona que pot qualificar-se de moderat.
  
També es produirà un augment de l'escorriment i una disminució de la infiltració a causa de la desaparició de la coberta vegetal que repercutirà en la recarrega de l'aqüífer.
  
3. Consideracions sobre les mesures correctores i el programa de vigilància ambiental
  
Com a mesures protectores i correctores que eviten o minimitzen els efectes negatius causats, cal destacar:
  
- Reg de les zones on hagen de realitzar-se moviments de terra, obertura d'accessos i camins, etc. per tal d'evitar la formació de núvols de pols.
  
- Qualsevol moviment de terres possible assegurarà que es retire prèviament la capa vegetal per a la posterior reposició.
  
- Ateses les característiques de l'obra que s'ha de realitzar, es recomana que no s'instal·le cap abocador i retirar els rebutjos produïts a abocadors autoritzats i controlats ja existents.
  
- Seria recomanable dotar les zones verdes de sistemes de reg que facilitaran la supervivència de les noves plantacions.
  
- Remodelació de talussos i terraplens perquè s'adapten de manera més natural al terreny existent.
  
Pel que fa al programa de vigilància ambiental tindrà per objecte establir un sistema que garantisca el compliment de les indicacions i mesures protectores i correctores contingudes en l'estudi d'impacte ambiental. Amb aquest fi es proposen els controls següents:
  
- Control de pols sobre la vegetació en un radi de 150 m als voltants de les obres.
  
- Control de l'aparició de processos erosius.
  
- Control dels abocaments de residus d'obres, plantacions, etc.
  
- Control de nivells sonors en edifici habitat més pròxim.
  
- Control dels nivells de les emissions de gasos i partícules dels motors de combustió interna utilitzats en les obres.
  
- Control del compliment de les ordenances i normatives urbanístiques.
  
- Control de les espècies arbòries i arbustives utilitzades en la constitució de la zona verda, com també del seu correcte transport i manipulació prenent les mesures oportunes per a la seua major supervivència.
  
Finalment, el programa de vigilància ambiental haurà de fixar amb alguna periodicitat la realització d'informes en els quals es retrà compte del compliment del programa, com també dels efectes derivats de l'aplicació de les mesures correctores i del grau de correspondència d'aquests efectes amb què van ser previstos en l'estudi d'impacte ambiental.
  
Consideracions jurídiques
  
El projecte examinat queda tipificat en l'apartat 8.g) de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'aplicació de la Llei 2/1989, de 3 de març, de la Generalitat Valenciana, d'impacte ambiental.
  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
L'article 13, apartat 2, del Decret 119/2003, d'11 de juliol, del Consell de la Generalitat, pel que aprova el Reglament orgànic i funcional de la Conselleria de Territori i Habitatge atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot això, fent ús de les facultats que tinc legalment atribuïdes, formule la següent,
  
DECLARACIÓ D'IMPACTE AMBIENTAL
  
Primer
  
Estimar acceptable al sol efecte ambiental i sense perjudici de la prèvia obtenció de les autoritzacions sectorials que li siguen d'aplicació, l'homologació modificativa del Pla General de Burriana en sòls contigus a la ronda de circumval·lació, promogut per l'Ajuntament de Burriana, sempre que aquest es desenvolupe amb les previsions de l'estudi d'impacte ambiental i amb les condicions establides en l'apartat segon.
  
Segon
  
Com a condicions addicionals que s'han de complir s'estableixen les següents:
  
1. Respecte al llit del riu Anna, s'haurà de tenir en compte la zona de servitud de cinc metres d'amplària per a ús públic, i de cent metres d'amplària en què es condicionarà l'ús del sòl i les activitats que es desenvolupen, segons l'art. 6.1, de la Llei d'aigües. També es prohibeix tota edificació sobre terrenys provinents de llits, fins a vint metres de la seua aresta exterior, segons l'article 69, de la Llei 6/1989, d'Ordenació del Territori de la Comunitat Valenciana.
  
2. A causa de l'existència de línies d'alta tensió en la zona, s'hauran de mantenir les distàncies mínimes reglamentàries de seguretat a edificis i instal·lacions industrials i plantacions, segons el Reial Decret 1.955/2000, que desenvolupa la Llei 54/1997, de 27 de novembre, del Sector Elèctric.
  
3. Abans de realitzar el projecte d'urbanització, l'Ajuntament de Burriana, haurà de comprovar que, l'estació depuradora d'aigües residuals de Burriana, posseeix capacitat suficient per a poder suportar els increments d'aigües residuals derivats de les reclassificacions de sòls.
  
4. També s'haurà de comprovar per mitjà de certificat remés per la companyia que gestione el subministrament d'aigua, que es podrà assegurar el consum en tota la zona objecte de reclassificació sense perjudicar a la resta de la població.
  
Tercer
  
Notificar a les parts interessades que, contra la present resolució, per no ser un acte definitiu en la via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord al que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 19 de setembre 2003.- El director general de Gestió del Medi Natural: Fco. Javier Gómez Martín.
  
Declaració d'impacte ambiental
  
Expedient: 257/01-AIA
  
Títol: Explotació porcina de transició de garrins i esquer
  
Promotor: COCERVA (Cooperativa Valenciana de Criadores de Ganado de Cerda y Vacuno)
  
Autoritat substantiva: Ajuntament de Bétera (València)
  
Objecte del projecte: Obtenció de la llicència d'activitat per a la legalització de l'explotació porcina existent
  
Localització: Partida Pla de les Andanes, polígon 14, parcel·la 71, del terme municipal de Bétera (València)
  
Descripció del projecte
  
1. Descripció de les característiques més rellevants del projecte
  
Es pretén obtindre la llicència d'activitat per a la legalització d'una explotació porcina de transició de garrins i esquer, les característiques de la qual segons la documentació aportada són:
  
L'explotació es dedica a l'engreixament de garrins en la seua fase de transició. Una xicoteta part d'aquests acabaran el seu cicle d'engreixament en l'explotació, la resta es destinarà a l'encebament.
  
La capacitat de l'explotació és de 8000 garrins que s'encebaran fins als 25 kg de pes viu, per a destinar-los a l'encebament i 900 porcs que s'encebaran fins als 100 kg de pes viu.
  
L'explotació està constituïda per 17 naus rectangulars, de les quals únicament 7 estan en ús actualment.
  
Anualment es genera un total de 5.215 m3 de purins, que queden recollits a fosses i bassa exterior de purins, amb una capacitat total d'emmagatzematge de 1.561,9 m3. Aquest purí és bombat des de la bassa d'emmagatzematge, a través d'una canonada de PVC soterrada, fins a les basses d'evaporació d'una altra explotació ramadera, que serà l'encarregada de gestionar-lo, situada a uns 1120 m de distància.
  
Els cadàvers seran retirats diàriament de l'explotació per empresa autoritzada per a tal fi.
  
L'explotació estarà rodejada de tanca metàl·lica.
  
Tramitació administrativa
  
1. Informació pública. Remissió de l'expedient
  
El projecte d'activitat, l'expedient municipal i l'estudi d'impacte ambiental es remet per part de la Comissió de Qualificació d'Activitats el 13 de juny de 2001.
  
La informació pública s'ha realitzat en el BOP número 33 de 8 de febrer de 2001, com també als veïns confrontants a l'activitat, sense que s'hagen presentat al·legacions.
  
2. Peticions d'informes sectorials i documentació complementària
  
Se sol·licita al promotor, a través de l'ajuntament, autorització prèvia de la COPUT amb data 26 de juny de 2001, petició que es reitera el 25 de març de 2002, i es rep la documentació sol·licitada l'11 de febrer de 2003.
  
L'autorització prèvia de la COPUT s'ha concedit en data 21 de novembre de 2002.
  
En data 18 de febrer de 2003 se sol·licita de nou al promotor la justificació de la gestió de cadàvers, ampliació que es rep el 23 de juny de 2003, i en la qual s'indica que els cadàvers són retirats de l'explotació per empresa autoritzada a l'efecte.
  
Informes sectorials
  
L'expedient municipal recull la següent informació:
  
- Informe favorable de l'enginyer tècnic municipal.
  
- Autorització prèvia de la COPUT. L'informe favorable de la Conselleria d'Agricultura, Pesca i Alimentació, està condicionat a que no es supere la capacitat productora del grup 2 (article 3.B. del Reial Decret 324/2000 de 3 de març, pel qual s'estableixen les normes bàsiques d'ordenació de les explotacions porcines) al qual pertany l'explotació.
  
- Informació pública sense la presentació d'al·legacions.
  
- Informe favorable de l'alcaldia.
  
No s'ha inclòs informe del veterinari d'àrea.
  
Afeccions legals
  
El sòl on s'ubica l'explotació, està classificat com a sòl no urbanitzable protegit per productivitat agrícola grau I, segons el PGOU de Bétera, i és l'ús ramader intensiu compatible amb aqueixa classificació.
  
El municipi de Bétera està inclòs en el Decret 13/2000, de 25 de gener, del Govern Valencià, pel qual es designen, en l'àmbit de la Comunitat València, determinats municipis com a zones vulnerables a la contaminació de les aigües per nitrats procedents de fonts agràries.
  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desenvolupament de la Llei 11/1994, d'Espais Naturals Protegits de la Comunitat Valenciana.
  
Consideracions ambientals
  
1. Elements ambientals que poden vore's afectats de forma important pel projecte
  
En l'estudi d'impacte ambiental no s'han identificat els elements ambientals susceptibles de ser afectats pel projecte.
  
L'explotació es localitza en una zona agrícola, en la qual s'integren edificacions aïllades associades a les explotacions agrícoles, sense que constituïsca un element discordant en el paisatge circumdant.
  
El tipus de sòl present en la zona està representat per un calcisòl hàplic, desenvolupat sobre materials del quaternari, concretament del pleistocé mitjà. Morfològicament es correspon a una zona pràcticament plana.
  
En general, i a causa de la forta antropització de la zona, els valors ambientals que presenta són poc destacables, considerant els elements ambientals més rellevants en aqueixa zona, susceptibles de ser afectats pel projecte, el sòl, per la contaminació associada a l'abocament de purins o problemes de percolació per impermeabilització deficient; la hidrologia, per contaminació per purins; i de l'aire, per emissió d'olors associades a la fermentació de purins, etc.
  
2. Identificació i valoració d'impactes
  
Dels factors inherents a l'activitat susceptibles de produir algun tipus d'impacte es relaciona en l'estudi d'impacte ambiental: la generació de residus, olors, sorolls i vibracions, increment del trànsit rodat, com també afeccions al paisatge de la zona.
  
Els impactes més rellevants seran els associats a l'emissió d'olors, els quals pretenen mitigar-se amb un correcte aireig dels purins en la bassa d'emmagatzematge, per mitjà d'instal·lació d'agitador. Els impactes associats a la gestió de purins sobre el sòl i aigua superficial i subterrània no es consideren, ja que aquests són canalitzats a través d'una canonada de PVC soterrada, fins a les basses d'evaporació d'una altra explotació ramadera, situada a uns 1120 m de distància.
  
3. Consideracions sobre la proposta de mesures correctores i del programa de vigilància ambiental
  
Les mesures correctores que es descriuen en l'estudi d'impacte ambiental inclouen les següents:
  
- A l'entrada de l'explotació es col·locarà un gual sanitari, per això obligatòriament haurà de passar tot el trànsit rodat, tant a l'entrada com a l'eixida.
  
- La bassa de contenció de purins serà totalment impermeable per a evitar filtracions al terreny.
  
- Es realitzarà eliminació periòdica de les dejeccions per bombament fins a llacunes d'evaporació instal·lades en una altra explotació, per a posterior utilització del residu sòlid com a adob orgànic per part dels agricultors de la zona.
  
Les mesures correctores proposades es consideren suficients, sempre que es gestione l'explotació tal com s'ha declarat en l'expedient.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i el seu annex I apartat 1.H.
  
2. En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. L'article 5 del Decret 162/1990, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental, per a les declaracions i estimacions d'impacte ambiental dels projectes a què s'aplique aquesta llei.
  
4. L'article 56 del Decret 81/2003, de 27 de juny, del Consell de la Generalitat, pel qual s'estableix l'estructura orgànica de les conselleries de l'administració de la Generalitat, atribueix a la Direcció General de Gestió del Medi Natural, la competència sobre l'avaluació de l'impacte ambiental.
  
DECLARACIÓ D'IMPACTE AMBIENTAL
  
Primer
  
Estimar acceptable, a l'efecte ambiental i sense perjudici de la prèvia obtenció de les autoritzacions sectorials que li siguen d'aplicació, la granja porcina situada al terme municipal de Bétera (València), promoguda per COCERVA, sempre que aquesta es desenvolupe d'acord amb les previsions de l'estudi d'impacte ambiental i els condicionants i modificacions establerts a continuació:
  
- S'assegurarà la correcta impermeabilització de les edificacions on estaran els animals, com també de les fosses i bassa de purins.
  
- S'utilitzarà sistema protector que impedisca l'accés de vectors a les naus, com ara malla metàl·lica o semblant.
  
- A l'entrada de l'explotació es col·locarà un gual sanitari, per a desinfecció del trànsit rodat que accedisca a aquesta.
  
- Es realitzarà eliminació periòdica de les dejeccions per bombament fins a llacunes d'evaporació instal·lades en una altra explotació, per a posterior utilització del residu sòlid com a adob orgànic per part dels agricultors de la zona.
  
- Per a mitigar el problema d'olors, es realitzarà un aireig dels purins en la bassa d'emmagatzematge, per mitjà d'instal·lació d'agitador.
  
- Es comunicarà a aquesta Direcció General qualsevol variació que es produïsca en la destinació dels residus.
  
Segon
  
Notificar a les persones interessades que contra la present resolució, per no ser un acte definitiu en la via administrativa, no es pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.
  
Tercer
  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 22 de setembre de 2003.- El director general de Planificació del Medi Natural: Fco. Javier Gómez Martín.
  
Declaració d'impacte ambiental
  
Dades de l'expedient
  
Expedient: 117/8884-WCD
  
Títol: homologació modificativa i pla parcial del sector Albatera golf de les normes subsidiàries del municipi d'Albatera
  
Promotor: Ajuntament d'Albatera
  
Autoritat substantiva: Ajuntament i CTV
  
Localització: A uns sis quilòmetres del centre del nucli urbà d'Albatera i al nord-oest d'aquest, travessat per la CV-873 que uneix Albatera amb Hondón de los Frailes i per la rambla de l'Algüeda
  
Descripció del projecte
  
1. Objecte del projecte
  
La creació d'una àrea residencial, terciària i esportiva.
  
2. Descripció de les característiques més rellevants del projecte
  
I El projecte, amb una superfície de 1.244.393 m², comporta la creació d'un nou nucli de població aïllat dels ja existents al terme municipal, si bé aprofita l'accessibilitat que li ofereix la carretera d'accés a Hondón de los Frailes.
  
II Als quasi 1.500 habitatges que es pretenen desenvolupar, amb una densitat de 30 per habitatges per hectàrea en una superfície de 296.566 m², cal sumar els usos terciaris, principalment hotelers, en una superfície de 39.587 m² i un camp de golf de 18 clots que abraçaria una superfície de 620.646 m². La resta de la superfície afectada pel projecte queda destinada a usos dotacionals públics i elements de la xarxa primària.
  
III A pesar de les contradiccions que al respecte d'això mostra la documentació aportada, la classificació i qualificació actual del sòl afectat per la proposta es correspon amb la de no urbanitzable comú i d'especial protecció. Aquesta última és la menys representativa pel que fa a extensió.
  
IV La morfologia del terreny és ondulada. Es troben transformades al cultiu les zones de vall i les àrees més elevades mantenen la vegetació natural.
  
V Les construccions no són nombroses, hi ha magatzems agrícoles a més d'habitatges.
  
VI En el sector, o confrontants a aquest, discorren infrastructures de transport d'energia elèctrica, conduccions d'aigua potable de la Mancomunitat dels Canals del Taibilla, canonades i sistemes de reg, camins agrícoles i línies telefòniques, a més de la ja esmentada carretera CV-873.
  
3. Alternatives
  
No s'han presentat alternatives, així enteses.
  
Tramitació administrativa
  
1. Informació pública
  
En data 8 de març de 2002 l'Ajuntament d'Albatera va remetre certificat expedit pel secretari general de l'esmentat ajuntament en relació a la tramitació de l'expedient i en el segon període d'informació pública va complimentar la documentació remesa amb anterioritat que consistia en el projecte tècnic i l'estudi d'impacte ambiental relatius a l'homologació modificativa i pla parcial del sector Albatera golf de les normes subsidiàries del municipi d'Albatera, incoant-se el corresponent expedient d'avaluació d'impacte ambiental.
  
El mencionat estudi d'impacte ambiental es va exposar al públic en dues ocasions, al costat del resta de la documentació tècnica la primera d'elles i en solitari la segona, segons anuncis publicats en el diari La Verdad, de data 29 de setembre de 2001, en el BOP de 4 d'octubre de 2001 i en el DOGV número 4.101, de 5 d'octubre de 2001, per a la primera exposició, i en el DOGV número 4.167, de 14 de gener de 2002, per a la segona.
  
Durant el primer període d'informació pública es va presentar una única al·legació, segons consta en els certificats emesos pel secretari general de l'Ajuntament d'Albatera, en els quals s'incloïa l'aprovació provisional, l'informe del tràmit d'informació al públic realitzat i un resum de les al·legacions presentades. En el segon període d'informació al públic no es van presentar al·legacions, tot això segons els certificats referits anteriorment.
  
2. Resum de les al·legacions
  
Després de desestimar part de l'al·legació presentada, concretament la que fa referència a les proposta econòmica i financera, la resta de l'aquesta pretenia ressaltar el caràcter incomplet de l'estudi d'impacte ambiental, la qual cosa va motivar la seua nova exposició al públic després de ser completat, com també els problemes que respecte als recursos hídrics, tant per a reg com per a consum humà, podien arribar a sorgir.
  
Informes sectorials
  
En data 8 i 9 de maig de 2002, respectivament, es van sol·licitar sengles informes a la Direcció Territorial de Medi Ambient d'Alacant i al Servei de Conservació i Gestió de la Biodiversitat.
  
En data 22 de maig de 2002 es va rebre informe d'aquest últim; es van fer una sèrie de consideracions respecte a la possible afecció del projecte a les aus rapaces de l'entorn i la necessitat de preservar determinades àrees del terme municipal de l'alteració de les característiques que les distingeixen com a àrea de campeig de les esmentades aus, preservant-les en tot cas del procés urbanitzador. En el mateix informe s'indica que és molt improbable l'afecció al pinsà trompeter, pel fet que les àrees de nidificació i el seu hàbitat més pròxim es troben a suficient distància del projecte presentat.
  
Afeccions legals
  
1. En relació amb la transposició de la Directiva 92/43/CEE i la xarxa Natura 2000, en el municipi d'Albatera s'ha designat el lloc d'interés comunitari o LIC denominat Serra de Crevillent, amb presència important de vegetació gipsícola i, sobretot, caracteritzat per ser un important lloc de nidificació d'aus, especialment de l'àguila de panxa blanca.
  
Si bé el projecte no afecta físicament els límits d'aquest lloc d'interés comunitari, el desenvolupament d'aquest sí que pot arribar a variar les condicions d'habitació d'alguna de les espècies de fauna que gaudeixen d'un especial interés. No obstant això, l'informe del Servei de Conservació i Gestió de la Biodiversitat marca unes pautes a nivell de planificació territorial que, de dur-se a terme, minimitzarien la influència del projecte sobre els valors ambientals que han motivat la designació del citat lloc d'interés comunitari.
  
2. En la zona d'estudi apareix catalogat la forest d'utilitat pública amb referència AL3011AL72, segons la documentació consultada.
  
El projecte no valora aquesta circumstància quan parla de les condicions institucionals, si bé s'annexa informació gràfica extreta de la cartografia temàtica de la Conselleria d'Obres Públiques, Urbanisme i Transports. És important remarcar que durant la tramitació de l'expedient d'avaluació d'impacte ambiental no s'ha deixat constància de la descatalogació de l'esmentada forest ni de l'inici dels tràmits pertinents per a la seua consecució, i resulta incompatible amb la legislació sectorial vigent.
  
3. El sector es troba travessat pel barranc de l'Algüeda, de traça molt irregular, prou encaixat en el terreny i amb problemes d'estabilitat dels talussos.
  
El projecte inclou quasi tot el barranc que travessa el sector com a clau PID, xarxa primària de protecció de llits, amb 76.932 m² de superfície no computable, si bé hauria d'ampliar-se l'esmentada delimitació per a incloure els xicotets àmbits que han quedat exclosos en la proposta i que presenten característiques semblants a les del domini públic hidràulic.
  
4. No s'ha pogut constatar la presència de jaciments arqueològics o d'altres béns patrimonials en l'àrea de projecte.
  
No obstant això, en la documentació avaluada no consta cap informe de l'òrgan competent en la matèria, el pronunciament de la qual resulta necessari amb caràcter previ a l'aprovació definitiva del projecte.
  
Consideracions ambientals
  
La localització actual del projecte, sobre forest d'utilitat pública, constitueix un factor limitant per a l'aprovació i desenvolupament d'aquest des del punt de vista de l'aplicació de la legislació sectorial vigent i que es troba per damunt de qualsevol anàlisi ambiental de la zona, per la qual cosa no procedeix aquest últim en tant en quant no es varie l'actual situació, sempre que això resulte possible.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament, annex I, apartat 8.g del Decret 162/1990, de 15 d'octubre.
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. L'article 13, apartat 2, del Decret 119/2003, d'11 de juliol, del Consell de la Generalitat, pel que aprova el Reglament Orgànic i Funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot l'anterior, fent ús de les facultats que tinc legalment atribuïdes, emet la següent,
  
Declaració d'impacte ambiental
  
1. No s'estima acceptable, al sol efecte ambiental i sense perjudici de la prèvia obtenció de les autoritzacions sectorials que li siguen d'aplicació, el projecte sobre l'homologació modificativa i pla parcial del sector Albatera golf de les normes subsidiàries del municipi d'Albatera (Alacant), promogut per l'Ajuntament, pel fet d'afectar una part de la forest d'utilitat pública catalogada amb la referència AL3011AL72, i resulta incompatible amb la legislació sectorial vigent.
  
2. Es notifica a les parts interessades que contra la present resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.
  
3. La present declaració d'impacte ambiental s'ha de publicar en el Diari Oficial de la Generalitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 27 de novembre de 2003.- El director general de Gestió del Medi Natural: Javier Gómez Martín.
  
Declaració d'impacte ambiental
  
Dades de l'expedient
  
Expedient: 135/6607-XKL
  
Títol: Homologació modificativa i Pla parcial del sector Comtat
  
Promotor: Ajuntament de Manises
  
Autoritat substantiva: Ajuntament i COPUT
  
Localització: Entre el polígon industrial La Cova i el límit nord-occidental de l'aeroport de Manises
  
Descripció del projecte
  
1. Objecte del projecte
  
Ampliar i consolidar una de les àrees industrials del municipi.
  
2. Descripció de les característiques més rellevants del projecte
  
a) Es pretén la classificació com a sòl urbanitzable d'ús industrial d'una superfície de 121.056'32 m² considerada fins al moment com a sòl no urbanitzable comú si bé com a conseqüència de les modificacions efectuades en el planejament de rang municipal, l'esmentada superfície es va incloure dins de la reserva de terreny de possible adquisició per a constitució del patrimoni municipal de sòl.
  
b) Els elements que constitueixen la proposta són:
  
- Tres illes de diversa grandària i proporció per a ús industrial.
  
- Una illa destinada a zona verda.
  
- Una illa mixta per a equipaments i zona verda.
  
- Vials de comunicació.
  
3. Alternatives
  
No s'han presentat alternatives de localització, encara que sí de distribució interna. Aquestes últimes no presenten diferències importants pel que fa a la seua repercussió ambiental.
  
Tramitació administrativa
  
1. Informació pública
  
En data 7 d'abril de 2003 la Direcció General d'Urbanisme i Ordenació Territorial va remetre projecte tècnic, inclòs l'estudi d'impacte ambiental, relatiu a l'homologació modificativa i el Pla parcial del sector Comtat, al municipi de Manises (València), s'incoa el corresponent expedient d'avaluació d'impacte ambiental.
  
El mencionat estudi d'impacte ambiental es va exposar al públic, juntament amb la resta de la documentació tècnica, segons anuncis publicats en el diari Levante-EMV, de data 18 d'octubre de 2002, en el BOP de València núm. 246, de 16 d'octubre de 2002 i en el DOGV número 4.365, de 25 d'octubre de 2002.
  
Durant el període d'informació pública es van presentar tres al·legacions, segons consta en els certificats emesos per la secretària general accidental de l'Ajuntament de Manises, en els quals s'incloïa l'aprovació provisional, l'informe del tràmit d'informació al públic realitzat i un resum de les al·legacions presentades.
  
2. Resum de les al·legacions
  
Les al·legacions presentades no posseeixen caràcter ambiental, per la qual cosa el seu contingut no es té en compte en la redacció del present document.
  
Afeccions legals
  
1. No s'indica la possible afecció a camins ramaders, si bé s'ha comprovat que no existeix.
  
2. Malgrat que en l'estudi d'impacte ambiental s'indica la no-afecció al patrimoni arqueològic, no s'aporta informació de localització de jaciments catalogats.
  
Consideracions ambientals
  
1. L'actuació no ha de suposar un risc significatiu de cara a la contaminació de l'aqüífer tot i que la permeabilitat que li atorguen al terreny dels dipòsits quaternaris sí té en compte la connexió amb les infraestructures de depuració d'aigües residuals.
  
2. Per la seua localització geogràfica, les parcel·les afectades limiten completament la varietat d'usos possibles. La pressió exercida per l'activitat industrial i la proximitat d'una infraestructura aeroportuària marca el terreny amb una clara vocació industrial, per damunt d'uns valors agraris que no destaquen massa. Cal considerar, a més, que la superfície del projecte no és massa gran, i manca d'importància fins i tot a nivell municipal.
  
3. A la zona d'estudi es troben espècies vegetals pròpies d'un entorn transformat al cultiu, si bé algunes de les parcel·les presenten clars símptomes d'abandó. La qualitat de l'aire, a causa de les activitats més pròximes, no afavoreix el desenvolupament de les esmentades espècies.
  
No resulta rellevant, des d'un punt de vista ambiental, la vegetació que es desenvolupa a la parcel·la, no s'han detectat hàbitats o espècies protegides i manquen d'importància de cara a la relació entre àrees que confronten d'especial interés per a la conservació.
  
4. De la mateixa manera que ocorre amb la vegetació, les parcel·les sobre les quals es pretén desenvolupar el projecte no constitueix lloc d'habitació d'espècies de fauna significatives.
  
5. Tant el consum d'aigua potable com el volum d'aigües residuals generat sofrirà un lleuger increment respecte al que presenta actualment el municipi de Manises. En la documentació presentada no s'informa sobre les capacitats relacionades amb els esmentats factors. D'altra banda, existirà cert volum de residus sòlids inerts, sense que s'haja especificat la seua gestió o tractament.
  
6. Les infraestructures necessàries per al desenvolupament dels usos industrials discorren paral·lelament a un dels límits del sector, i no és necessari travessar cap altre terreny per a efectuar les connexions.
  
7. Les mesures correctores recollides en l'estudi d'impacte ambiental es consideren adequades per a l'envergadura del projecte.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament, annex I, apartat 8.G del Decret 162/1990, de 15 d'octubre.
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. L'article 5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes a què s'aplique aquesta llei.
  
4. El Reglament Orgànic i Funcional de la Conselleria de Medi Ambient, aprovat per mitjà de Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot l'anterior, fent ús de les facultats que tinc legalment atribuïdes, emet la següent:
  
Declaració d'impacte ambiental
  
1. S'estima acceptable, a l'efecte ambiental i sense perjudici de la prèvia obtenció de les autoritzacions sectorials que li siguen d'aplicació, el projecte sobre l'homologació modificativa i pla parcial del sector Comtat del municipi de Manises (València), promogut per l'Ajuntament, sempre que es desenvolupe d'acord amb el que estableix la documentació presentada i amb els condicionants establerts a continuació.
  
2. Condicionants per a l'aprovació i desenvolupament del projecte:
  
I Haurà d'obtenir-se informe favorable de la Direcció General de Política Lingüística i Patrimoni Cultural Valencià en compliment de l'article 11 de la Llei 4/1998, d'11 de juny, del Patrimoni Cultural Valencià.
  
II Haurà d'acreditar-se, per mitjà de certificat dels organismes competents en la matèria, l'existència d'aigua potable en quantitat i qualitat suficient, sense cap perjudici per als actuals abonats, per al correcte desenvolupament dels usos previstos. Es procedirà d'idèntica manera en relació amb la capacitat de tractament de l'estació depuradora d'aigües residuals on abocaran els efluents que s'han de depurar, una vegada connectada la xarxa de sanejament del sector a la xarxa municipal.
  
III Els residus sòlids inerts hauran de traslladar-se a abocador autoritzat, presentant davant de l'Ajuntament de Manises documentació que així ho acredite.
  
3. Es notifica a les parts interessades que contra la present resolució, per no ser un acte definitiu en la via administrativa no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.
  
4. La present declaració d'impacte ambiental es publicarà en el Diari Oficial de la Generalitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 22 de setembre de 2003.- El director general de Gestió del Medi Natural: Fco. Javier Gómez Martín.
  
Declaració d'impacte ambiental
  
Expedient: 591/00-AIA
  
Títol: Impulsió i embassament regulador d'aigües depurades per a reg al paratge de la Caballusa
  
Promotor: Comunitat de regants i usuaris de Pinoso WKM 1045
  
Autoritat substantiva: Ajuntament de Pinoso
  
Objecte del projecte: Embassament de reg
  
Localització: Partida Caballusa, terme municipal de Pinoso (Alacant)
  
Descripció del projecte
  
1. Descripció de les característiques més rellevants del projecte
  
L'objecte del projecte és la construcció d'un embassament de 280.000 m3 de capacitat per a d'emmagatzemar les aigües residuals depurades del municipi de Pinoso i reutilitzar-les com a aigua de reg.
  
La Comunitat de regants abraça una superfície de reg de 4.800 ha dedicades als cultius de raïm de vinificació, fruiters, ametllers i oliveres, tots ells regats per mitjà d'aigües de procedència subterrània.
  
Les dotacions de reg són de 2.900 m3/ha/any, i els pous d'on s'extrauen els cabals han sofrit uns descensos que s'han accentuat en èpoques de sequera.
  
Per això es desitja reutilitzar tots els cabals d'aigües residuals depurades procedents de la població de Pinoso i que estan xifrades en 1.300 m3 al dia, la qual cosa suposa un volum anual de 475.000 m3, amb la finalitat de disminuir el volum d'extracció de pous.
  
La capacitat de l'embassament és de 280.000 m3 per tal d'emmagatzemar els cabals d'aigües residuals (1.300 m3/dia), corresponents a un període de temps de 7 mesos aproximadament, que es correspon amb el període d'escàs reg comprés entre els mesos de setembre a març.
  
La superfície ocupada és de 65.000 m2; el volum d'excavació és de 88.560 m3 i el volum del terraplé és de 85.400 m3; l'alçada de talussos és de 10 m i la seua inclinació és de 3/2 per a interiors i la part exterior 2/1.
  
L'embassament es realitzarà a base de terraplens de materials solts compactats i vas impermeabilitzat amb làmina de polietilé d'1,5 mm de gruix.
  
El peu dels talussos es tancarà amb una protecció d'escullera per a evitar lliscaments o inestabilitats locals i els talussos de major alçada s'executaran efectuant un abancalament i terrasses que suposen un menor impacte visual.
  
Com a obres accessòries necessàries s'ha d'indicar que s'executaran els dos trams d'alimentació, superiors, eixida de reg, sobreeixidor d'emergència, tanca perimetral, plantacions en talussos exteriors, condicionament d'accés i acabats.
  
Les conduccions d'alimentació s'executaran sota la rasa a les voreres d'emergència dels camins existents o a parcel·les (sota màrgens) de titulars membres de la comunitat. Una de les conduccions té una longitud de 1.860 ml procedent de la xarxa de reg actual. L'altra procedeix d'una impulsió des de la depuradora i té una longitud total de 3.600 ml S'executaran a més els dos grups de bombament, quadre de maniobres, sondes, accessoris i cambra de bombament necessària per a efectuar el bombament des de la xicoteta bassa per a la recollida dels volums diaris, tot això ubicat en la mateixa parcel·la de la depuradora.
  
L'embassament s'emplaçarà a la parcel·la 114 del polígon 25, i ocuparà una superfície de 65.000 m2.
  
2. Alternatives
  
No s'han plantejat alternatives en l'estudi d'impacte ambiental.
  
Tramitació administrativa
  
La documentació formada pel projecte tècnic, l'estudi d'impacte ambiental i el resultat de la informació pública ha sigut remés a través de l'Ajuntament de Pinoso. El secretari de l'Ajuntament certifica que la informació pública ha tingut lloc durant un període de 30 dies hàbils per mitjà de la publicació de l'anunci en el Diari Oficial de la Generalitat Valenciana número 3.778 de data 23 de juny de 2000 i durant aquest període no s'ha presentat cap al·legació.
  
S'adjunta també el certificat sobre la classificació urbanística indicant que la parcel·la 114 del polígon 25 on s'ubica l'embassament, està dins de sòl no urbanitzable comú delimitat en les normes subsidiàries de planejament municipal i modificacions a aquestes, vigents en l'actualitat. No existeix cap restricció, des del punt de vista urbanístic, a ubicar l'embassament regulador en l'esmentada parcel·la.
  
Afeccions legals
  
Consultada la informació que existeix en aquesta Conselleria sobre el Pla General d'Ordenació Urbana del terme municipal de Pinoso, amb declaració d'impacte ambiental de data 28 de setembre de 2000, es constata que el sòl on s'ubica l'activitat està classificat com a sòl no urbanitzable comú.
  
Les obres d'embassament i conduccions afecten els camins ramaders sendera del Prat i assagador Reial dels Pollastres.
  
Respecte del patrimoni historicoartístic el planejament recull les proteccions arqueològiques o historicoartístiques, i s'observa que a la zona d'actuació de l'embassament no hi ha cap tipus de protecció. No obstant això, les conduccions poden afectar algun element d'interés.
  
Consideracions ambientals
  
1. Elements ambientals que poden vore's afectats de forma important pel projecte
  
En l'estudi d'impacte ambiental s'indica que els elements del medi susceptibles de vore's afectats per les obres són: sòl, hidrologia, vegetació, fauna, paisatge i medi sociocultural.
  
2. Identificació i valoració d'impactes
  
Respecte de la incidència de l'obra sobre cada factor del medi, l'estudi d'impacte ambiental indica que:
  
Sòl: Considera l'estudi que la incidència és mínima ja que d'una banda el volum de terres resultant del moviment de terres serà reutilitzat en la construcció de dics.
  
Hidrologia: Considera un impacte positiu perquè facilita l'aprofitament racional de l'aigua, proporciona un important estalvi energètic i a més evita els problemes de salinització que té la zona.
  
Vegetació: Incidència mínima a causa de la poca vegetació existent.
  
Fauna: Atés que es crea una superfície d'aigua s'afavoreix la possible aparició d'un hàbitat de tipus palustre que propicie l'assentament d'algunes espècies.
  
Paisatge: La incidència sobre aquest factor es considera en l'estudi com a mínima i en tot cas positiva, per l'adaptació de l'obra al terreny i per la creació d'un entorn enjardinat al seu voltant.
  
3. Consideracions sobre la proposta de mesures correctores i del programa de vigilància ambiental
  
Les mesures correctores que es proposen en l'estudi d'impacte ambiental són les següents:
  
a) Durant l'execució:
  
- Control rigorós de les excavacions per a evitar danyar major superfície necessària pròxima a la zona d'obres.
  
- Prevore condicions adequades de drenatge durant l'execució que impedisquen l'estancament de l'aigua a zones sense eixida i l'erosió del sòl innecessàriament.
  
- Prevore el risc dels camins adjacents a les obres per a reduir notablement l'emissió de pols que puga produir-se.
  
- Les pedres de gran grandària que es puguen extraure de l'excavació s'empraran en el peu de talús del dic de tancament per tal d'aconseguir una millor estabilització d'aquest i evitar problemes d'erosió.
  
- La terra existent es retirarà de forma particular i s'arreplegarà per a ser empleada en els talussos exteriors del terraplé i desmunt, per tal que es puguen efectuar plantacions tipus dent de lleó o pixallits que l'estabilitzen i eviten l'erosió hídrica.
  
- La resta de materials de l'excavació s'utilitzaran en la confecció de terraplens del vas, prèvia selecció i preparat en aquests, perquè per a evitar polsegueres es treballarà majoritàriament en via humida amb abundant reg sobre els terrenys que s'han de transportar i compactar, si bé no existeixen nuclis urbans deshabitats en un radi inferior a 2,0 km.
  
b) Obres acabades:
  
- Inclou la impermeabilització de l'embassament amb làmina de polietilé d'1,5 mm de gruix que es recolza sobre un geotèxtil protector enfront d'efectes de burxament.
  
- Plantació per a evitar l'erosió dels talussos i millorar l'estètica i el paisatge d'aquesta amb l'utilització d'espècies pròpies de la zona.
  
El projecte presentat defineix les obres que s'han de realitzar com a gran presa d'acord amb l'Ordre de 12 de març de 1996, per la qual s'aprova el Reglament tècnic sobre seguretat de preses i embassaments.
  
En l'article 3.2 d'aquest reglament s'indica que segons el risc potencial que puga derivar-se de la seua possible ruptura o del seu funcionament incorrecte, totes les preses hauran de classificar-se, d'acord amb la Directriu de planificació de protecció civil davant del risc d'inundacions en les categories A, B o C.
  
És competència de l'administració hidràulica estatal el fet de requerir i resoldre la proposta de classificació de la presa. Per a això els titulars d'aquestes obres hauran de remetre-li la seua proposta de classificació acompanyada de la informació necessària.
  
Respecte de la documentació resulta que tant el projecte com l'estudi d'impacte ambiental aporten informació molt superficial en diversos aspectes.
  
El terme municipal de Pinoso s'inclou en una zona d'elevada activitat sísmica la qual cosa s'hauria d'haver estudiat de forma explícita i exhaustiva en aquests dos documents.
  
En l'estudi d'impacte ambiental del Pla General d'Ordenació Urbana de Pinoso s'estudia el risc sísmic.
  
S'indica en l'esmentat estudi que la norma de construcció sismoresistent NCSE-94, estableix per al terme municipal de Pinoso, per a un període de retorn de 500 anys, l'acceleració sísmica bàsica (ab) és de 0,09, i el coeficient de contribució (K) és de 1,0.
  
El mapa de perillositat sísmica contingut en la norma, que subministra, per a cada punt del territori i expressada amb relació a la gravetat, l'acceleració bàsica (ab) un valor característic de l'acceleració horitzontal de la superfície del terreny corresponent a un període de retorn de cinc-cents anys. Aquest mapa estableix que l'àrea d'estudi es troba situada en la classe segona, de perillositat mitjana, i l'ab /g de la qual es troba compresa entre 0,04 i 0,13, i g és l'acceleració de la gravetat.
  
Per tant, i encara que es considera que l'àrea elegida no presenta alt valor ambiental i les obres poden resultar compatibles amb l'entorn, es considera que han de realitzar-se els adequats estudis de suport (geotècnics i de risc sísmics) que garantisquen la seguretat de l'embassament.
  
Aquests estudis han de realitzar-se amb anterioritat a l'execució de les obres i han de comptar amb l'informe favorable de la Direcció General d'Interior com a organisme responsable protecció civil, emergències, etc.
  
Resulta fonamental el seguiment de l'aigua residual tractada que s'ha d'emprar. Per tant hauran de realitzar-se anàlisis periòdiques de les aigües que s'han d'utilitzar en el reg i justificar que almenys compleixen els valors dels paràmetres de l'OMS.
  
Aquestes comprovacions es recolliran en un llibre de control i incidències que estarà disponible a l'efecte de comprovació pels organismes amb competència substantiva en la matèria.
  
Respecte de la restauració que s'ha de portar a terme no s'estima adequada la plantació de dent de lleó proposada en l'estudi. Les espècies que s'han d'emprar en la plantació seran les pròpies de la zona com són espart, coscoll, romer, etc.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprenen de l'art. 5é de la Llei d'impacte ambiental i concordants del seu reglament.
  
2. En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. L'article 5 del Decret 162/90, del 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental, per a les declaracions i estimacions d'impacte ambiental dels projectes a què s'aplique aquesta llei.
  
4. L'article 13, apartat 2, del Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot això i fent ús de les facultats que tinc legalment atribuïdes formule la següent,
  
DECLARACIÓ D'IMPACTE AMBIENTAL
  
Primer
  
Estimar acceptable, a l'efecte ambiental i sense perjudici de les autoritzacions que li siguen preceptives i en especial les relatives a la seguretat de preses i embassaments de l'administració competent en la matèria, el projecte d'impulsió i embassament regulador d'aigües depurades per a reg en el paratge de la Caballusa, al terme municipal de Pinoso (Alacant), el promotor del qual és la Comunitat de regants i usuaris de Pinoso ZHG 9859, sempre que aquest es desenvolupe d'acord amb el que estableix la documentació presentada i en l'apartat segon de la present resolució.
  
Segon
  
Se supedita l'execució de l'esmentat projecte al compliment dels següents condicionants:
  
1. S'haurà de complir el que disposa l'article 3.2 del Reglament tècnic sobre seguretat de preses i embassaments s'indica que totes les preses hauran de classificar-se, d'acord amb la directriu de planificació de protecció civil davant del risc d'inundacions en les categories A, B o C.
  
És competència de l'administració hidràulica estatal el fet de requerir i resoldre la proposta de classificació de la presa. Per a això els titulars d'aquestes obres hauran de remetre-li la seua proposta de classificació acompanyada de la informació necessària.
  
2. Tant si la presa resulta de classificació A o B segons el seu risc potencial, hauran d'acceptar-se i programar-se les obligacions derivades d'aquesta, ja que no s'inclou en cap punt la redacció del pla d'emergència davant del risc d'avaria greu o ruptura de la presa, i que està especificat en el Reglament tècnic sobre seguretat de preses i embassaments. L'esmentat pla d'emergència tindrà uns continguts mínims que són els assenyalats en la Directriu bàsica de planificació de protecció civil davant del risc d'inundacions.
  
3. Han de realitzar-se els adequats estudis de suport (geotècnics i de risc sísmics) que garantisquen la seguretat de l'embassament.
  
Aquests estudis han de realitzar-se amb anterioritat a l'execució de les obres i han de comptar amb l'informe favorable de la Direcció General d'Interior com a organisme responsable protecció civil, emergències, etc.
  
4. La restauració dels talussos exteriors de l'embassament es realitzarà per mitjà de la plantació d'espècies pròpies de la zona com són coscoll (Quercus coccifera), espart (Stipa tenacissima), romer (Rosmarinus officinalis), timonet (Thymus sp.), etc. que s'hauran de plantar a portell amb una densitat de plantació de 4 a 6 unitats/m2.
  
En la base de l'embassament per a facilitar la integració paisatgística del conjunt d'obres realitzades, espècies arbòries com ametllers (Amygdalus communis), oliveres (Olea europea) i pins (Pinus halepensis, Pinus pinea).
  
S'hauran de recollir tots els materials i restes procedents de les obres, traslladar-los a abocadors autoritzats i procedir a la restauració i integració de totes les àrees afectades.
  
5. Els talussos interiors de l'embassament de reg es recobriran amb graveta o un altre material rugós (malles, xarxes, etc.) per a facilitar l'eixida d'animals (amfibis i aus) que pogueren entrar-hi.
  
6. En la base de la tanca de tancament instal·lada es crearan buits per a facilitar el trànsit dels amfibis. Els esmentats buits es realitzaran com a mínim cada 5 metres i tindran una superfície lliure d'almenys 10x10 cm.
  
7. Com a mesura protectora per a evitar la col·lisió de l'avifauna, es farà visible la part superior de la tanca i la senyalitzaran per mitjà de la col·locació de cintes, de material lleuger i flexible, separades com a màxim dos metres.
  
Respecte del subministrament elèctric l'estés que s'instal·le ha de comptar amb totes les mesures d'anticol·lisió i antielectrocució que el facen innocu per a les aus d'interés de la zona.
  
8. Atés que es voran afectats els camins sendera del Prat i assagador Reial dels Pollastres, haurà de complir-se el que disposa la Llei 3/1995, de camins ramaders.
  
9. Si del desenvolupament de les obres s'observen restes d'interés per al patrimoni artístic, històric, etnològic, etc. es comunicarà de forma immediata a la Direcció General de Promoció Cultural i Patrimoni Artístic de la Conselleria de Cultura, Educació i Ciència.
  
10. Hauran de realitzar-se anàlisis periòdiques de les aigües que s'han d'utilitzar en el reg i justificar que almenys compleixen els valors dels paràmetres de l'OMS.
  
Aquestes comprovacions es recullen en un llibre de control i incidències que estarà disponible a l'efecte de comprovació pels organismes amb competència substantiva en la matèria.
  
11. Es presentarà en aquesta Direcció General per mitjà d'informe el compliment dels condicionants exigits en aquesta resolució.
  
Tercer
  
Notificar a les persones interessades que contra la present resolució, per ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret s'estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.